Den 45-årige mand, der lørdag aften kørte i Aalborg Havn sammen med sin kæreste, er død. Det oplyser Nordjyllands Politi. Manden lå fanget under det iskolde vand i omkring tyve minutter, inden han blev reddet i land af dykkere og hurtig bragt til Aalborg Traumecenter. Her kæmpede lægerne for at redde hans liv, men måtte omkring 01.00 give op. Mandens 46-årige kæreste var også med i bilen, da den kørte i havnen. Hun slap dog hurtigt ud og er uden for livsfare. - Det lykkedes hende at komme ud af bilen i løbet af de første sekunder, efter at den var kørt i vandet, fortæller vagtchef Henrik Beck fra Nordjyllands Politi. Politiet modtog anmeldelsen om ulykken lørdag klokken 18.27. Herefter blev der sendt både ambulancer og dykkere til området. Ifølge Henrik Beck har man allerede dannet sig et overblik over, hvad der er sket ved Slotspladsen. - De kommer kørende parallelt med Limfjorden ved havnefronten, og så kører de vinkelret ind på en trappe, der er bygget ned mod vandet, fortæller Henrik Beck. Bilens møde med trappen betød, at køretøjet først røg ned på trappen for derefter at havne i vandet.
En 45-årig mand fra Aalborg er død, efter at han lørdag kørte i Aalborg Havn sammen med sin kæreste.